***Comunicat de presă***

***11 septembrie 2025***

**Turneu în Italia cu „All Systems Collapse Tonight”, regizat de Ioana Păun**

Premiera performance-ului „All Systems Collapse Tonight” va avea loc în Italia sâmbătă, 13 septembrie, la Chiesa di Sant’Eligio Artistic Lab din Matera, în colaborare cu galeria Opera Arte & Arti. Proiectul este co-finanțat de Institutul Cultural Român, prin Programul Cantemir și de Administrația Fondului Cultural Național. Evenimentul va avea două sesiuni dedicate unor grupuri de 20 de participanți invitați să-și împărtășească visele, după înscrierea pe site-ul <https://allsystemscollapse.com>, pentru orele 20:00 și 22:00. După debutul de la Matera, performance-ul va fi prezentat pe 14 septembrie la Napoli, în spațiul independent de artă și cercetare interdisciplinară Puntozerovaleriaapicella, și pe 26 septembrie la Milano, la Muzeul Științei și Tehnologiei „Leonardo Da Vinci”, în cadrul Nopții Europene a Cercetătorilor din Italia.

Spectatorii vor experimenta acest proiect participând activ la spectacol cu aparate foto Polaroid. Visele lor, trimise în prealabil artistei, vor fi prelucrate de o Inteligență Artificială antrenată special cu ajutorul cercetătoarei premiate Teodora Szazs și al colaboratorului ei pentru Italia, artistul Niccolò De Napoli. Spectacolul se regenerează din visele participanților, care își vor vedea experiențele nocturne transformate într-un eveniment live unic și irepetabil, interpretat de actrița Silvana Mihai. „În fiecare dimineață apar fragmente: un chip, o voce, o cădere, un zbor. În seara spectacolului, ele se contopesc într-o singură țesătură. Nu există două seri la fel”, subliniază regizoarea.

Bazat pe cele mai avansate cercetări despre dimensiunea socială a viselor, „All Systems Collapse Tonight” pătrunde în cele mai ascunse colțuri ale sufletului omenesc pentru a scoate la suprafață dorințe neîmpărtășite, anxietăți ascunse, frici reprimate – abisuri care ne apropie pe toți, în ciuda izolării tot mai mari din viețile noastre, și pe care arta ne poate ajuta să le metabolizăm.

De la secretele ascunse ale viselor fiecăruia, până la dimensiunea publică și explozivă a performance-ului: aceasta este experiența care îi așteaptă pe spectatorii „All Systems Collapse Tonight”, unde viziunile onirice se vor întâlni într-un spectacol emoționant produs de Nicole Drog și Andreea Oprițescu.

Ioana Păun: „All Systems Collapse Tonight” prinde viață din „fragmente de material, obiecte, senzații, imagini, din mici gesturi domestice și rupturi sălbatice. Ca o peliculă într-o cameră obscură, subconștientul se dezvoltă încet: grăunte după grăunte, amețelile și staticul cresc până când o imagine prinde formă. La final, publicul o poartă în sine, un scenariu care i-a apărut în fața ochilor. Abia amintit. Recunoscut pe loc.” „Pentru o fracțiune de secundă scena explodează”, continuă regizoarea. „Un corp în mișcare, părul care strălucește ca scânteile, ochi larg deschiși fixați pe obiectiv, un obiect care lucește, un gest întrerupt la jumătate... apoi totul revine în întuneric. Doar fotografia din mâna spectatorului dovedește că s-a întâmplat cu adevărat.”

„All Systems Collapse Tonight” este rezultatul rezidenței artistice de vară pe care Ioana Păun a desfășurat-o în Parcul Barbattavio-Guarino din Fardella (PZ), în pădurile Pollino-ului lucan, împreună cu performerul Silvana Mihai.

\* Acest proiect nu reflectă neapărat poziția Administrației Fondului Cultural Național. AFCN nu este responsabil pentru conținutul proiectului sau pentru modul de utilizare a rezultatelor, acestea fiind în întregime responsabilitatea beneficiarului finanțării.

\*\* Acest proiect este cofinanțat de Institutul Cultural Român, prin Programul Cantemir – program de finanțare pentru proiecte culturale destinate mediului internațional.

Institutul Cultural Român nu este responsabil de conținutul proiectului sau de modul în care rezultatele proiectului pot fi folosite. Acestea sunt în întregime responsabilitatea beneficiarului finanțării.

*Institutul Cultural Român finanțează anul acesta 20 de proiecte internaționale în cadrul Programului CANTEMIR 2025, cu tema „Cultura contează!”, pe patru continente, în 22 de țări. Bugetul total alocat este de 2.000.000 de lei. Programul CANTEMIR, prin mecanismul de cofinanțare, sprijină promovarea culturii române în mediul internațional și facilitează parteneriate între operatorii culturali români și instituții de prestigiu din străinătate.*

**Contact:**

Serviciul Promovare și Comunicare

biroul.presa@icr.ro;

031 71 00 622